## Odluka o provođenju međunarodnih mjera utvrđenih rezolucijom Vijeća sigurnosti Ujedinjenih naroda 1989 (2011) i 2083 (2012) u svezi sa sankcijama protiv članova organizacije Al-Qaide i drugih pojedinaca, skupina, gospodarskih subjekata i entiteta koji se povezuju Al-Qaidom

### NN 23/2013 (25.2.2013.), Odluka o provođenju međunarodnih mjera utvrđenih rezolucijom Vijeća sigurnosti Ujedinjenih naroda 1989 (2011) i 2083 (2012) u svezi sa sankcijama protiv članova organizacije Al-Qaide i drugih pojedinaca, skupina, gospodarskih subjekata i entiteta koji se povezuju Al-Qaidom

VLADA REPUBLIKE HRVATSKE

387

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 21. veljače 2013. godine donijela

ODLUKU

O PROVOĐENJU MEĐUNARODNIH MJERA UTVRĐENIH REZOLUCIJOM VIJEĆA SIGURNOSTI UJEDINJENIH NARODA 1989 (2011) I 2083 (2012) U SVEZI SA SANKCIJAMA PROTIV ČLANOVA ORGANIZACIJE AL-QAIDE I DRUGIH POJEDINACA, SKUPINA, GOSPODARSKIH SUBJEKATA I ENTITETA KOJI SE POVEZUJU

S AL-QAIDOM

I.

Ovom Odlukom provode se mjere utvrđene rezolucijom Vijeća sigurnosti Ujedinjenih naroda 1989 (2011) i 2083 (2012) u svezi sa sankcijama protiv članova organizacije, Al-Qaide i drugih pojedinaca, skupina, gospodarskih subjekata i entiteta koji se povezuju s Al-Qaidom i koji se nalaze na sankcijskom popisu za Al-Qaidu (u daljnjem tekstu: Popis).

II.

Nadležno tijelo Republike Hrvatske zamrznut će bez odlaganja fizičkim i pravnim osobama iz točke I. ove Odluke sva financijska sredstva i drugu financijsku imovinu ili gospodarske resurse tih pojedinaca, skupina, pravnih osoba i subjekata, uključujući sredstva proizašla iz imovine koja je u njihovom posjedu ili pod njihovom izravnom ili neizravnom kontrolom ili osoba koje djeluju u njihovo ime ili po njihovim uputama i osigurati da niti ova niti bilo koja druga sredstva, financijska imovina ili gospodarski resursi ne budu izravno ili neizravno učinjeni dostupnima u korist takvih osoba od strane njihovih državljana ili osoba na državnom području Republike Hrvatske.

III.

Navedene mjere ne odnose se na imovinu, financijska sredstva i gospodarske resurse za koje je nadležno tijelo Republike Hrvatske odredilo:

(a) da su nužni za pokrivanje osnovnih potreba, uključujući i plaćanje hrane, najamnine ili hipoteke, lijekova i liječenja, poreza, premija osiguranja, te komunalne naknade, ili isključivo za plaćanje primjerenih stručnih honorara ili za povrat troškova nastalih vezano uz pružanje pravnih usluga ili honorara ili troškova usluga za redovito držanje ili održavanje zamrznutih financijskih sredstava ili druge financijske imovine ili gospodarskih resursa, nakon što nadležno tijelo Republike Hrvatske dostavi Odboru za Al-Qaidu obavijest o namjeri da, kad je to primjereno, odobri pristup tim financijskim sredstvima, drugoj financijskoj imovini ili gospodarskim resursima, ako u roku od tri radna dana od takve obavijesti odgovarajući Odbor ne donese negativnu odluku;

(b) da su nužni za pokrivanje izvanrednih troškova, pod uvjetom da je nadležno tijelo Republike Hrvatske o takvoj odluci obavijestilo Odbor za Al-Qaidu i da je on odobrio takvu odluku.

IV.

Zabranjuje se ulazak ili prolazak preko državnog područja Republike Hrvatske članovima organizacije Al-Qaide i drugim pojedincima, skupinama, gospodarskim subjektima i entitetima koji se s njima povezuju i navedeni su na sankcijskoj listi koju vodi i održava Odbor za Al-Qaidu.

Mjere nametnute ovom točkom ne obvezuju Republiku Hrvatsku da svojim državljanima odbije ulazak ili da od njih zatraži da napuste državno područje Republike Hrvatske, niti će se primjenjivati kad su ulazak ili prolaz preko državnog područja Republike Hrvatske nužni za provedbu sudskog postupka ili kad Odbor za Al-Qaidu, razmatrajući pojedinačne predmete, utvrdi kako je takav ulazak ili prolaz opravdan.

V.

Zabranjuje se pravnim i fizičkim osobama izravnu ili neizravnu opskrbu, prodaju ili prijenos osobama, skupinama, gospodarskim subjektima ili entitetima navedenim u Sankcijskoj listi 1989. za Al-Qaidu s državnog područja Republike Hrvatske ili od strane državljana Republike Hrvatske ili korištenjem plovila ili zrakoplova pod zastavom Republike Hrvatske, oružja i s oružjem povezanih materijala svih vrsta, uključujući i oružje i streljivo, vojna vozila i opremu, paravojnu opremu i pričuvne dijelove za navedeno, kao i davanje tehničkih savjeta, pomoći ili obuku, koji se odnose na vojno djelovanje.

VI.

Radnje ili postupanje koji upućuju na to da su neka osoba, skupina, gospodarski subjekt ili entitet povezani s organizacijom Al-Qaide uključuje:

(a) sudjelovanje u financiranju, planiranju, omogućavanju, pripremi ili izvršenju radnji, ili u djelovanju, zajednički s njima, pod njihovim imenom, u njihovo ime ili kao potpora istima;

(b) opskrbu, prodaju ili prijenos oružja i srodne vojne opreme;

(c) novačenje za njihove potrebe; ili

(d) drukčije podržavanje postupaka ili aktivnosti utvrđenih osoba i drugih pojedinaca, skupina, pravnih osoba i subjekata povezanih s Al-Qaidom. Svaka pravna osoba ili subjekt u vlasništvu ili pod izravnom ili neizravnom kontrolom takvog pojedinca, skupine, pravnih osoba ili subjekta povezanog s Al-Qaidom može se odrediti za upis na Popis.

Sredstva financiranja ili potpore uključuju, ali nisu ograničena na korištenje prihoda koji potječu od nezakonitog uzgoja, proizvodnje i trgovine opojnih droga i njihovih prekursora koji su potekli iz ili prošli kroz Afganistan.

VII.

Zabrana se primjenjuje na financijske i gospodarske resurse bilo koje vrste, uključujući, ali bez ograničenja, i one korištene za pružanje internetskih usluga ili povezanih usluga, korištenih za potporu Al-Qaide, te drugih pojedinaca, skupina, pravnih osoba i subjekata povezanih s Al-Qaidom, kao i ostalih pojedinaca, skupina, pravnih osoba i subjekata povezanih s Al-Qaidom, koji predstavljaju prijetnju miru, stabilnosti i sigurnosti Afganistana ili drugih pojedinaca, skupina, pravnih osoba ili subjekata povezanih s njima.

Zabrana se primjenjuje i na plaćanje otkupnine pojedincima, skupinama, pravnim osobama ili subjektima koji se nalaze na Popisu za Al-Qaidu.

VIII.

Nadležno tijelo Republike Hrvatske može dopustiti priljeve na zamrznute račune u korist uvrštenih pojedinaca, skupina, pravnih osoba ili subjekata povezanih s Al-Qaidom, pod uvjetom da su i ti priljevi zamrznuti.

IX.

Nadležno tijelo Republike Hrvatske dostavit će, nakon zaprimljenog obrazloženog prijedloga, Odboru za Al-Qaidu sva poznata imena pojedinaca, skupina, pravnih osoba i subjekata koji na bilo koji način sudjeluju u financiranju ili podržavanju postupaka ili aktivnosti opisanih u točci VI. ove Odluke te detaljan sudski zapisnik, na standardnom Obrascu za uvrštenje na popis u skladu s odredbama rezolucije 1989 (2011).

X.

Pojedinci i subjekti koji traže brisanje s Popisa, a iza kojih ne stoji država, mogu podnijeti zahtjev Uredu Omdusmana, osnovanom rezolucijom 1904 (2009) Vijeća sigurnosti Ujedinjenih naroda, čija se adresa s obrascem za upućivanje zahtjeva za brisanje s Popisa za Al-Qaidu, nalazi na mrežnim stranicama Ministarstva vanjskih i europskih poslova ispod podnaslova: Focal Point za de – listing – Al-Qaida, a nalazi se i u Prilogu I. ove Odluke.

XI.

Nadležno tijelo Republike Hrvatske uputit će zahtjev za brisanje osobe sa Popisa za Al-Qaidu na razmatranje Odboru za Al-Qaidu.

XII.

Nakon što Odbor donese odluku o brisanju nekog imena, obavijestit će Republiku Hrvatsku koja će putem Obavijesti, objavljene na mrežnim stranicama Ministarstva vanjskih i europskih poslova, obavijestiti predmetne pojedince ili subjekte o brisanju s Popisa.

XIII.

Ažurirani Popis za Al-Qaidu, nastao temeljem ove rezolucije, ažurirat će se putem mrežnih stranica Ministarstva vanjskih i europskih poslova: http://mvep.hr/sankcije.

Svaka daljnja promjena na Popisu za Al-Qaidu i u prilozima ažurirat će se putem mrežne stranice Ministarstva vanjskih i europskih poslova: http://mvep.hr/sankcije.

XIV.

Za provedbu ove Odluke nadležna su tijela državne uprave i tijela s javnim ovlastima te druge pravne ili fizičke osobe u okviru svoje nadležnosti, u skladu sa Zakonom o međunarodnim mjerama ograničavanja (Narodne novine, broj 139/2008) te sukladno Odluci o načinu provođenja međunarodnih mjera ograničavanja raspolaganja imovinom (Narodne novine, broj 78/2011).

XV.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/13-04/49

Urbroj: 50301-21/21-13-4

Zagreb, 21. veljače 2013.

Predsjednik

Zoran Milanović, v. r.

**PRILOG I.**

Adresa Ureda pravobranitelja uspostavljenog Rezolucijom Vijeća sigurnosti Ujedinjenih naroda 1904 (2009):

Office of the Ombudsperson

Room TB-08041D

United Nations

New York, NY 10017

United States of America

Tel: +1 212 963 2671

Fax: +1 212 963 1300/3778

E-mail: ombudsperson@un.org

Adresa Ministarstva vanjskih i europskih poslova:

Ministarstvo vanjskih i europskih poslova

Uprava za multilateralne poslove i globalna pitanja

Trg N. Š. Zrinskog 7 – 8

10000 Zagreb

Republika Hrvatska

Tel: 01/4569 952

Fax: 01/4597 416

E-mail: multilaterala@mvep.hr

23 25.02.2013 Odluka o provođenju međunarodnih mjera utvrđenih rezolucijom Vijeća sigurnosti Ujedinjenih naroda 1989 (2011) i 2083 (2012) u svezi sa sankcijama protiv članova organizacije Al-Qaide i drugih pojedinaca, skupina, gospodarskih subjekata i entiteta koji se povezuju Al-Qaidom

Odluka, NN 23/2013-387